ANNESS I

IL-FORMOLA CO RELATATA MAN-NOTIFIKA TA’ KONĊENTRAZZJONI SKONT IR-REGOLAMENT (KE) Nru 139/2004

INTRODUZZJONI

1.1. L-iskop ta’ din il-Formola CO

Din il-Formola CO tispeċifika l-informazzjoni li trid tiġi pprovduta mill-partijiet notifikanti meta jippreżentaw notifika ta’ proposta ta’ amalgamazzjoni, akkwiżizzjoni jew xi konċentrazzjoni oħra lill-Kummissjoni Ewropea. Is-sistema ta’ kontroll tal-amalgamazzjonijiet tal-Unjoni Ewropea hija stabilita fir-Regolament tal-Kunsill (KE) Nru 139/2004 tal-20 ta’ Jannar 2004 dwar il-kontroll ta’ konċentrazzjonijiet bejn impriżi (ir-Regolament tal-KE dwar l-Għaqdiet) (1), u fir-Regolament tal-Kummissjoni (KE) Nru 802/2004 (2), li miegħu hija mehmuża din il-Formola CO. It-test ta’ dawn ir-regolamenti, kif ukoll dokumenti relevanti oħrajn, jinsabu fil-paġna dwar il-Kompetizzjoni tal-websajt Europa tal-Kummissjoni. Tajjeb li tkun taf bid-dispożizzjonijiet ekwivalenti tal-Ftehim dwar iż-Żona Ekonomika Ewropea (3) (minn hawn ‘il quddiem imsejjaħ “il-Ftehim ŻEE”).

Sabiex jiġu limitati ż-żmien u l-ispejjeż involuti biex ikun hemm konformità mal-bosta proċeduri ta’ kontroll tal-amalgamazzjonijiet f’bosta pajjiżi individwali, l-Unjoni Ewropea implimentat sistema ta’ kontroll tal-amalgamazzjonijiet li permezz tagħha, il-konċentrazzjonijiet b’dimensjoni tal-Unjoni (4) (normalment, meta l-partijiet fil-konċentrazzjoni jkunu jissodisfaw ċerti limiti ta’ fatturat) (5) jiġu vvalutati mill-Kummissjoni Ewropea fi proċedura waħda (il-prinċipju ta’ “punt uniku ta’ servizz”). Il-konċentrazzjonijiet li ma jissodisfawx il-limiti ta’ fatturat jistgħu jkunu fil-kompetenza tal-awtoritajiet tal-Istati Membri u/jew tal-Istati tal-EFTA inkarigati mill-kontroll tal-amalgamazzjonijiet.

Ir-Regolament tal-Kunsill (KE) Nru 139/2004 jeħtieġ li l-Kummissjoni tieħu deċiżjoni fi żmien data ta’ skadenza legali. F’fażi inizjali, normalment il-Kummissjoni jkollha 25 jum ta’ xogħol biex tieħu deċiżjoni dwar jekk tippermettix il-konċentrazzjoni jew “tiftaħx proċeduri”, jiġifieri twettaq investigazzjoni profonda (6). Jekk il-Kummissjoni tiddeċiedi li tiftaħ proċeduri, normalment tkun trid tieħu deċiżjoni finali dwar l-operazzjoni fi żmien massimu ta’ 90 jum ta’ xogħol mid-data li fiha jkunu nfetħu l-proċeduri (7).

Fid-dawl ta’ dawk id-dati ta’ skadenza, u sabiex jaħdem sew il-prinċipju “punt uniku ta’ servizz”, huwa importanti li l-Kummissjoni tingħata fil-ħin l-informazzjoni meħtieġa biex twettaq l-investigazzjoni meħtieġa u tivvaluta l-impatt tal-konċentrazzjoni fuq is-swieq ikkonċernati. Dan jeħtieġ li xi ammont ta’ informazzjoni jiġi pprovdut meta ssir in-notifika.

1.2. Il-kuntatti ta’ qabel in-notifika

Huwa rikonoxxut li l-informazzjoni mitluba f’din il-Formola CO hija sostanzjali. Madankollu, l-esperjenza għallmet li, skont il-karatteristiċi speċifiċi tal-każ, mhux l-informazzjoni kollha dejjem tkun meħtieġa għal eżami adegwat tal-konċentrazzjoni proposta. B’hekk, jekk tqis li xi informazzjoni mitluba minn din il-Formola CO jista’ ma jkunx hemm bżonnha sabiex il-Kummissjoni teżamina l-każ, int imħeġġeġ tistaqsi lill-Kummissjoni biex ma tibqax obbligat tipprovdi ċerta informazzjoni. (Ara l-Punt 1.4(g) ta’ din il-Parti Introduttorja għal iktar tagħrif.)

Il-possibilità li jsiru kuntatti ta’ qabel in-notifika hija servizz offrut mill-Kummissjoni lill-partijiet notifikanti fuq bażi volontarja sabiex titħejja l-proċedura formali ta’ analiżi tal-amalgamazzjoni. Għalhekk, filwaqt li mhumiex obbligatorji, il-kuntatti ta’ qabel in-notifika jistgħu jkunu ta’ valur kbir kemm għall-partijiet notifikanti kif ukoll għall-Kummissjoni meta jiġu biex jiddeterminaw, fost affarijiet oħrajn, l-ammont eżatt ta’ informazzjoni meħtieġa f’notifika u, fil-parti l-kbira tal-każijiet, dan iwassal sabiex tonqos sew l-informazzjoni li tkun meħtieġa.

B’hekk, filwaqt li l-partijiet huma unikament responsabbli biex jiddeċiedu dwar jekk jidħlux f’kuntatti ta’ qabel in-notifika u meta eżattament jinnotifikaw, il-partijiet huma mħeġġa jikkonsultaw lill-Kummissjoni minn jeddhom dwar l-adegwatezza tal-ambitu u t-tip ta’ informazzjoni li fuqha jkun beħsiebhom jibbażaw in-notifika tagħhom.

Barra minn hekk, ta’ min jinnota li ċerti konċentrazzjonijiet, li x’aktarx ma jkunux se joħolqu kwistjonijiet għall-kompetizzjoni, jistgħu jiġu notifikati billi tintuża l-Formola CO Qasira, li hija mehmuża mar-Regolament tal-Kummissjoni (KE) Nru 802/2004, bħala l-Anness II.

Il-partijiet notifikanti jistgħu jirreferu għall-“Best Practices on the conduct of EC merger control proceedings” tad-Direttorat Ġenerali tal-Kummissjoni għall-Kompetizzjoni (“DĠ Kompetizzjoni”) kif ippubblikati fuq il-websajt tad-DĠ Kompetizzjoni u aġġornati minn żmien għall-żmien, li jipprovdu gwida dwar il-kuntatti ta’ qabel n-notifika u t-tħejjija tan-notifiki.

1.3. Min irid jinnotifika

Fil-każ ta’ fużjoni skont it-tifsira tal-Artikolu 3(1)(a) tar-Regolament tal-Kunsill (KE) Nru 139/2004jew l-akkwiżizzjoni ta’ kontroll konġunt ta’ impriża skont it-tifsira tal-Artikolu 3(1)(b) tar-Regolament tal-Kunsill (KE) Nru 139/2004, in-notifika trid titlesta b’mod konġunt mill-partijiet fl-amalgazzjoni jew minn dawk li jakkwistaw kontroll konġunt, skont kif ikun il-każ (8).

Fil-każ ta’ akkwist ta’ interess kontrollanti f’impriża minn oħra, l-akkwirent irid jimla n-notifika.

Fil-każ ta’ offerta pubblika għall-akkwist ta’ impriża, l-offerent irid jimla n-notifika.

Kull parti li timla n-notifika hija responsabbli għall-preċiżjoni tal-informazzjoni li tipprovdi.

1.4. Ir-rekwiżit għal notifika korretta u kompluta

L-informazzjoni kollha meħtieġa minn din il-Formola CO trid tkun korretta u kompluta. L-informazzjoni meħtieġa trid tiġi pprovduta fit-Taqsima xierqa ta’ din il-Formola CO.

B’mod partikolari, għandek tkun taf li:

(a) Skont l-Artikolu 10(1) tar-Regolament tal-Kunsill (KE) Nru 139/2004 u l-Artikolu 5(2) u (4) tar-Regolament tal-Kummissjoni (KE) Nru 802/2004, il-limiti ta’ żmien tar-Regolament tal-Kunsill (KE) Nru 139/2004 marbutin man-notifika ma jibdewx jgħoddu sakemm l-informazzjoni kollha pprovduta man-notifika tkun waslet għand il-Kummissjoni. Dan ir-rekwiżit għandu l-għan li jara li l-Kummissjoni tkun tista’ tivvaluta l-konċentrazzjoni notifikata fil-limiti ta’ żmien stretti stipulati mir-Regolament tal-Kunsill (KE) Nru 139/2004.

(b) Meta jħejju n-notifika tagħhom, il-parti jew partijiet notifikanti jridu jaraw li l-ismijiet u n-numri ta’ kuntatt, u b’mod partikolari n-numri tal-faks u l-indirizzi tal-posta elettronika pprovduti lill-Kummissjoni jkunu preċiżi, relevanti u aġġornati (9).

(c) Informazzjoni mhux korretta jew qarrieqa fin-notifika titqies bħala informazzjoni mhux kompluta (l-Artikolu 5(4) tar-Regolament tal-Kummissjoni (KE) Nru 802/2004).

(d) Jekk notifika ma tkunx kompluta, il-Kummissjoni tgħarraf lill-partijiet notifikanti jew lir-rappreżentanti tagħhom bil-miktub u mingħajr dewmien. In-notifika ssir effettiva biss mid-data li fiha l-Kummissjoni tirċievi l-informazzjoni kompluta u preċiża (l-Artikolu 10(1) tar-Regolament tal-Kunsill (KE) Nru 139/2004, l Artikoli 5(2) u (4) tar-Regolament tal-Kummissjoni (KE) Nru 802/2004).

(e) Skont l-Artikolu 14(1)(a) tar-Regolament tal-Kunsill (KE) Nru 139/2004, il-partijiet notifikanti li, intenzjonalment jew b’negliġenza, jipprovdu informazzjoni mhux korretta jew qarrieqa, jistgħu jġarrbu multi sa 1 % tal-fatturat aggregat tal-impriża kkonċernata. Barra minn hekk, skont l-Artikolu 6(3)(a) u l-Artikolu 8(6)(a) tar-Regolament tal-Kunsill (KE) Nru 139/2004, il-Kummissjoni tista’ tirrevoka d-deċiżjoni tagħha dwar il-kompatibbiltà ta’ konċentrazzjoni notifikata meta din tkun ibbażata fuq informazzjoni mhux korretta li għaliha tkun responsabbli waħda mill-impriżi.

(f) Tista’ titlob bil-miktub sabiex il-Kummissjoni taċċetta n-notifika bħala waħda sħiħa minkejja n-nuqqas li tiġi pprovduta informazzjoni meħtieġa minn din il-Formola CO, jekk dik l-informazzjoni ma tkunx raġonevolment disponibbli għalik, parzjlament jew kollha kemm hi (pereżempju, minħabba n-nuqqas ta’ disponibilità ta’ informazzjoni dwar il-kumpanija li tkunl-oġġett matul l-offerta kkontestata). Il-Kummissjoni tqis talba bħal dik, sakemm jingħataw raġunijiet għan-nuqqas ta’ disponibilità ta’ dik l-informazzjoni, u jingħataw l-aqwa stimi disponibbligħad-dejta nieqsa flimkien mas-sorsi għall-istimi. Fejn dan ikun possibbli, għandhom jiġu pprovduti wkoll indikazzjonijiet dwar minn fejn il-Kummissjoni tista’ tikseb kwalunkwe parti mill-informazzjoni mitluba li ma tkunx disponibbli għalik.

(g) Skont l-Artikolu 4(2) tar-Regolament tal-Kummissjoni (KE) Nru 802/2004, il-Kummissjoni tista’ teżenta mill-obbligu li tiġi pprovduta xi informazzjoni partikolari fin-notifika, inklużi dokumenti, jew minn kalunkwe rekwiżit ieħor speċifikat f’din il-Formola CO jekk il-Kummissjoni tqis li l-konformità ma’ dawn l-obbligi jew ħtiġijiet ma tkunx neċessarja għall-eżami tal-każ. Għaldaqstant, tista’, qabel in-notifika, tissottometti talba bil-miktub għal rinunzja, u titlob lill-Kummissjoni biex teżenta mill-obbligu li tingħata dik l-informazzjoni jekk tqis li dik l-informazzjoni mhijiex neċessarja għall-Kummissjoni biex teżamina l-każ. L-esperjenza tal-Kummissjoni tgħallem li jista’ jkun li kategoriji partikolari ta’ informazzjoni meħtieġa minn din il-Formola CO, għad li huma neċessarji għall-eżami mill-Kummissjoni ta’ ċerti każijiet, ma jkunux neċessarji sabiex il-Kummisjoni teżamina għadd sinifikanti ta’ każijiet oħrajn. Dawn il-kategoriji ta’ informazzjoni huma indikati b’mod speċifiku f’din il-Formola CO (ara n-noti f’qiegħ il-paġna numri 15, 16, 18, 20, 23, 27, 28, 30 u 31). Int partikolarment mistieden tikkunsidra jekk għandekx titlob għal rinunzja għal kwalunkwe waħda minn dawn il-kategoriji ta’ informazzjoni.

It-talbiet għal rinunzja għandhom isiru flimkien mal-preżentazzjoni ta’ abbozz tal Formola CO sabiex jippermettu lill-Kummissjoni tiddetermina jekk l-informazzjoni li fir-rigward tagħha tkun qed tintalab rinunzja tkunx neċessarja għall-eżami tal-każ. It-talbiet għal rinunzja għandhom isiru fit-test tal-abbozz ta’ Formola CO stess jew permezz tal-posta elettronika jew ittra indirizzata lill-amministratur tal-każ u/jew il-kap tal-unità responsabbli.

Il-Kummissjoni tqis it-talbiet għal rinunzja, sakemm jingħataw raġunijiet adegwati għaliex l-informazzjoni kkonċernata ma tkunx neċessarja għall-eżami tal-każ. Talbiet għal rinunzja jiġu trattati fil-kuntest tar-rieżami ta’ abbozz tal-Formola CO. Għaldaqstant, skont l-Aħjar Prattiki dwar it-twettiq tal-proċeduri ta’ kontroll tal-amalgamazzjonijiet tal-KE tad-DĠ Kompetizzjoni, id-DĠ Kompetizzjoni normalment jkun jeħtieġ ħamest ijiem ta’ xogħol qabel ma jirrispondi għat-talbiet għal rinunzja.

Biex jiġi evitat kwalunkwe dubju, ta’ min jinnota li l-fatt li l-Kummissjoni setgħet aċċettat li kwalunkwe informazzjoni partikolari mitluba minn din il-Formola CO ma kinitx neċessarja għan-notifika komplluta ta’ konċentrazzjoni (permezz tal-Formola CO), bl-ebda mod ma jżomm lill-Kummissjoni milli titlob dik l-informazzjoni partikolari fi kwalunkwe waqt, b’mod partikolari billi titlob l-informazzjoni skont l-Artikolu 11 tar-Regolament tal-Kunsill (KE) Nru 139/2004.

1.5. Kif tinnotifika

In-notifika trid timtela f’waħda mil-lingwi uffiċjali tal-Unjoni Ewropea. Minn hemm ‘il quddiem dik il-lingwa tkun il-lingwa tal-proċeduri għall-partijiet notifikanti kollha. Meta n-notifiki jsiru skont l-Artikolu 12 tal-Protokoll 24 tal-Ftehim ŻEE f’lingwa uffiċjali ta’ Stat tal-EFTA li mhijiex lingwa uffiċjali tal-Unjoni, fl-istess ħin man-notifika trid tiġi pprovduta traduzzjoni f’lingwa uffiċjali tal-Unjoni.

L-informazzjoni meħtieġa minn din il-Formola CO għandha tingħatabilli jintużaw it-taqsimiet u n-numri tal-paragrafi tal-Formola CO, tiġi ffirmata dikjarazzjoni kif stipulat fit-Taqsima 11, u tinhemeż id-dokumentazzjoni ta’ appoġġ. L-oriġinali tal-Formola CO trid tiġi ffirmata minn persuni awtorizzati bil-liġi li jaġixxu f’isem kull parti notifikanti jew minn rappreżentant jew rappreżentanti esterni awtorizzati tal-parti jew partijiet notifikanti. Meta jimlew it-Taqsimiet 7 sa 9 ta’ din il-Formola CO, il-partijiet notifikanti huma mistiedna jikkunsidraw jekk, għall-fini ta’ ċarezza, ikunx aħjar li dawn it-taqsimiet jiġu ppreżentati f’ordni numeriku, jew jekk jistgħux jinġabru fi grupp wieħed flimkien għal kull suq individwali affettwat (jew grupp ta’ swieq affettwati).

Għall-fini ta’ ċarezza, ċerta informazzjoni tista’ titqiegħed fl-annessi. Madankollu, huwa essenzjali li l-biċċiet sostantivi importanti kollha tal-informazzjoni, u b’mod partikolari l-informazzjoni dwar is-sehem mis-suq għall-partijiet u l-ikbar kompetituri tagħhom, jiġu ppreżentati fit-test ewlieni tal-Formola CO. L-annessi għal din il-Formola CO għandhom jintużaw biss biex iżidu mal-informazzjoni pprovduta fil-Formola CO innifisha.

Id-dettalji ta’ kuntatt iridu jiġu pprovduti f’format ipprovdut mid-DĠ Kompetizzjoni fuq il-websajt tiegħu. Għal proċess investigattiv xieraq, importanti li d-dettalji ta’ kuntatt ikunu preċiżi. Istanzi multipli ta’ dettalji ta’ kuntatt żbaljati jistgħu jkunu biżżejjed biex notifika tiġi ddikajrata mhux kompluta.

Id-dokumenti ta’ appoġġ għandhom jiġu ppreżentati fil-lingwa oriġinali tagħhom; fejn din ma tkunx lingwa uffiċjali tal-Unjoni, iridu jiġu tradotti fil-lingwa tal-proċedura (l-Artikolu 3(4) tar-Regolament tal-Kummissjoni (KE) Nru 802/2004).

Id-dokumenti ta’ appoġ jistgħu jkunu l-oriġinali jew kopji tal-oriġinali. Fil-każ ta’ kopji, il-parti notifikanti trid tikkonferma li huma veri u kompluti.

L-oriġinali u l-għadd ta’ kopji tal-Formola CO meħtieġa u d-dokumenti ta’ appoġġ iridu jiġu ppreżentati lid-DĠ Kompetizzjoni. L-għadd meħtieġ u l-format (karta u/jew elettroniċi) tal-kopji jiġu ppubblikati minn żmien għall-żmien f’Il-Ġurnal Uffiċjali tal-Unjoni Ewropea kif ukoll fuq il-websajt tad-DĠ Kompetizzjoni.

In-notifika trid tasal fl-indirizz imsemmi fl-Artikolu 23 (1) tar-Regolament tal-Kummissjoni (KEE) Nru 802/2004. Dan l-indirizz huwa ppubblikat f’Il-Ġurnal Uffiċjali tal-Unjoni Ewropea u jinsab fuq il-websajt tad-DĠ Kompetizzjoni. In-notifika trid tasal għand il-Kummissjoni fil-jiem tax-xogħol kif definit fl-Artikolu 24 tar-Regolament tal-Kummissjoni (KE) Nru 802/2004 matul is-sigħat ta’ ftuħ indikati fuq il-websajt tad-DĠ Kompetizzjoni. Iridu jiġu rrispettati l-istruzzjonijiet tas-sigurtà mogħtija fuq il-websajt tad-DĠ Kompetizzjoni.

Il-kopji elettroniċi kollha tal-Formola CO u d-dokumenti ta’ appoġġ iridu jiġu pprovduti f’format li jista’ jintuża u jitfittex kif stipulat fuq il-websajt tad-DĠ Kompetizzjoni.

1.6. Il-kunfidenzjalità

L-Artikolu 17(2) tar-Regolament tal-Kunsill (KE) Nru 139/2004 kif ukoll id-dispożizzjonijiet ekwivalenti tal-Ftehim ŻEE (10) jeħtieġu li l-Kummissjoni, l-Istati Membri u l-Awtorità ta’ Sorveljanza tal-EFTA u l-Istati tal-EFTA, l-uffiċjali tagħhom u ħaddiema oħrajn ma jiżvelawx informazzjoni li jkunu kisbu permezz tal-applikazzjoni tar-Regolament tat-tip kopert mill-obbligu ta’ segretezza professjonali. L-istess prinċipju jrid japplika wkoll biex tiġi protetta l-kunfidenzjalità bejn il-partijiet notifikanti.

Jekk taħseb li l-interessi tiegħek ikunu milqutin ħażin jekk xi parti mill-informazzjoni li int mitlub tipprovdi tiġi ppubblikata jew divulgata b’xi mod ieħor lil partijiet oħrajn, ippreżenta din l-informazzjoni b’mod separat b’kull paġna mmarkata b’mod ċar “Sigrieti Kummerċjali”. Għandek tagħti wkoll raġunijiet għaliex dik l-informazzjoni ma għandhiex tiġi ddivulgata jew ippubblikata.

Fil-każ ta’ amalgamazzjonijiet jew akkwiżizzjonijiet konġunti, jew f’każijiet oħrajn li fihom in-notifika timtela minn iktar minn waħda mill-partijiet, is-sigrieti kummerċjali jistgħu jiġu ppreżentati b’qoxra separata, u tista’ ssir referenza għalihom fin-notifika bħala anness. L-annessi kollha bħal dawn għandhom jiġu inklużi fis-sottomissjoni biex in-notifika titqies kompluta.

1.7. Id-definizzjonijiet u l-istruzzjonijiet għall-iskopijiet ta’ din il-Formola CO

Il-parti jew partijiet notifikanti: f’każijiet li fihom notifika tiġi ppreżentata biss minn waħda mill-impriżi li tkun parti fl-operazzjoni, “partijiet notifikanti” tintuża biex tirreferi biss għall-impriża li tkun qed tissottometti n-notifika.

Il-parti(jiet) fil-konċentrazzjoni jew partijiet: dawn it-termini huma relatati kemm mal-partijiet akkwirenti kif ukoll ma’ dawk akkwiżiti, jew mal-partijiet li jkunu qed jamalgamaw, inklużi l-impriżi kollha li fihom ikun qed jiġi akkwiżit interess kontrollanti jew li huwa s-suġġett ta’ offerta pubblika.

Sakemm ma jiġix speċifikat mod ieħor, it-termini parti(jiet) notifikanti u parti/(jiet) fil-konċentrazzjoni jinkludu l-impriżi kollha li jagħmlu parti mill-istess gruppi bħal dawk il-partijiet.

Is-swieq affettwati: it-Taqsima 6 ta’ din il-Formola CO teħtieġ li l-partijiet notifikanti jiddefinixxu s-swieq tal-prodotti relevanti, u jkomplu jidentifikaw liema minn dawk is-swieq relevanti aktarx li jintlaqtu mill-operazzjoni notifikata. Din id-definizzjoni ta’ suq affettwat tintuża bħala l-bażi biex tintalab informazzjoni għal għadd ta’ mistoqsijiet oħrajn li jinsabu f’din il-Formola CO. Dan it-terminu jista’ jirreferi għal suq relevanti li huwa msawwar minn prodotti jew servizzi.

Is-sena: ir-referenzi kollha għall-kelma sena f’din il-Formola CO għandhom jinqraw li jfissru sena kalendarja, sakemm ma jiġix iddikjarat mod ieħor. L-informazzjoni kollha mitluba f’din il-Formola CO trid tkun relatata mas-sena ta’ qabel dik li fiha ssir in-notifika, sakemm ma jiġix speċifikat mod ieħor.

Id-dejta finanzjarja mitluba fit-Taqsima 4 trid tiġi pprovduta f’euro bir-rati tal-kambju medji prevalenti fis-snin jew fil-perjodi l-oħrajn kkonċernati.

Ir-referenzi kollha għad-dispożizzjonijiet tal-liġi misjuba f’din il-Formola CO huma għall-artikoli u l-paragrafi relevanti tar-Regolament tal-Kunsill (KE) Nru 139/2004, sakemm ma jiġix iddikjarat mod ieħor.

1.8. Id-deskrizzjoni tad-dejta ekonomika kwantitattiva miġbura mill-impriżi kkonċernati

F’każijiet li fihom x’aktarx ikun utli li ssir analiżi ekonomika kwantitattiva tas-swieq affettwati, iddeskrivi fil-qosor id-dejta li kull waħda mill-impriżi kkonċernati tiġbor u taħżen matul l-operazzjonijiet kummerċjali normali tagħha u li tista’ tkun utli għal analiżi bħal dik.

Dawn li ġejjin huma tliet eżempji ta’ każijiet fejn id-dejta li tista’ tkun utli għall-analiżi ekonomika kwantitattiva f’dawk il-każijiet: konċentrazzjoni bejn żewġ fornituri ta’ servizzi li l-klijenti tan-negozju jixtru fuq il-bażi ta’ proċessi tal-akkwist strutturati li fihom il-fornituri kandidati jitfgħu offerti kontra xulxin u li fihom il-fornituri jew il-klijenti jiġbru dejta dwar l-offerti, jiġifieri dejta dwar il-parteċipanti, l-offerti u l-eżiti ta’ proċessi tal-akkwist imgħoddija; konċentrazzjoni bejn produtturi ta’ prodotti għall-konsumaturi li jinbiegħu lill-klijenti finali u fejn “id-dejta ta’ sorveljanza” dwar ix-xiri tal-konsumaturi fil-ħwienet tinġabar fuq perjodu importanti ta’ żmien; konċentrazzjoni bejn il-fornituri ta’ servizzi tat-telefonija ċellulari lill-klijenti aħħarin u fejn l-awtoritajiet regolatorji għat-telekomunikazzjoni jiġbru dejta dwar kemm il-klijenti jaqilbu bejn il-fornituri ta’ servizzi tat-telefonija ċellulari.

Id-deskrizzjoni tad-dejta għandha tinkludi b’mod partikolari informazzjoni dwar it-tip ta’dejta bħal dik (informazzjoni fuq il-bejgħ jew l-offerti, il-marġni ta’ qligħ, id-dettalji dwar il-proċess tal-akkwist, eċċ.), il-livell ta’ diżaggregazzjoni (għal kull pajjiż, kull prodott, kull klijent, kull kuntratt, eċċ.), il-perjodu ta’ żmien li għalih hemm dejta disponibbli u l-format.

L-informazzjoni mitluba fil-punt 1.8 ta’ din il-parti introduttorja mhijiex meħtieġa sabiex il-Formola CO titqies li tkun kompluta. Madankollu, minħabba d-dati ta’ skadenza statutorji għall-kontroll tal-amalgamazzjonijiet tal-Unjoni, il-partijiet notifikanti huma mħeġġa jipprovdu dawk id-deskrizzjonijiet kmieni kemm jista’ jkun fil-każijiet u għas-swieq li għalihom x’aktarx li jkun utlili ssir analiżi kwantitattiva.

Għal iktar tagħrif, l-impriżi kkonċernati jistgħu jirreferu għal “Best Practices for the submission of economic evidence and data collection in cases concerning the application of articles 101 and 102 TFEU and in merger cases” tad-DĠ Kompetizzjoni, kif ippubblikati fuq il-websajt tad-DĠ Kompetizzjoni u aġġornati minn żmien għall-żmien.

1.9. Il-kooperazzjoni internazzjonali bejn il-Kummissjoni u l-awtoritajiet tal-kompetizzjoni oħrajn

Il-Kummissjoni tħeġġeġ lill-impriżi kkonċernati sabiex jiffaċilitaw il-kooperazzjoni internazzjonali bejn il-Kummissjoni u l-awtoritajiet għall-kompetizzjoni oħrajn li janalizzaw l-istess konċentrazzjoni. Mill-esperjenza tal-Kummissjoni, kooperazzjoni tajba bejn il-Kummissjoni u l-awtoritajiet tal-kompetizzjoni f’ġurisdizzjonijiet barra ż-ŻEE ġġib magħha benefiċċji sostanzjali għall-impriżi kkonċernati. Għal dan il-għan, il-Kummissjoni tħeġġeġ lill-partijiet notifikanti sabiex flimkien ma’ din il-Formola CO jippreżentaw lista ta’ dawk il-ġurisdizzjonijiet barra miż-ŻEE li fihom il-konċentrazzjoni hija soġġetta għal awtorizzazzjoni regolatorja skont ir-regoli dwar il-kontroll tal-amalgamazzjonijiet qabel jew wara l-għeluq.

Barra minn hekk, il-Kummissjoni tħeġġeġ lill-impriżi kkonċernati sabiex jippreżentaw ir-rinunzji għall-kunfidenzjalità li jippermettu lill-Kummissjoni taqsam l-informazzjoni ma’ awtoritajiet kompetenti oħrajn barra miż-ŻEE li jkunu qed janalizzaw l-istess konċentrazzjoni. Kull rinunzja tiffaċilita d-diskussjoni u l-analiżi konġunta ta’ konċentrazzjoni permess li tippermetti lill-Kummissjoni taqsam informazzjoni relevanti ma’ awtorità oħra għall-kompetizzjoni li tkun qed tanalizza l-istess konċentrazzjoni, inkluża informazzjoni kummerċjali kunfidenzjali miksuba mill-impriżi kkonċernati. Għal dak il-għan, il-Kummissjoni tħeġġeġ lill-impriżi kkonċernati sabiex jużaw il-mudell tar-rinunzja tal-Kummissjoni, li huwa ppubblikat fuq il-websajt tad-DĠ Kompetizzjoni u aġġornat minn żmien għal żmien.

1.10. L-għotja ta’ informazzjoni lill-impjegati u lir-rappreżentanti tagħhom

Il-Kummissjoni tixtieq tiġbed l-attenzjoni lejn l-obbligi li għalihom jistgħu jkunu soġġetti l-partijiet f’konċentrazzjoni skont ir-regoli tal-Unjoni u/jew nazzjonali dwar l-informazzjoni u l-konsultazzjoni rigward tranżazzjonijiet ta’ għamla konċentrattiva fil-konfront tal-impjegati u/jew ir-rappreżentanti tagħhom.

TAQSIMA 1

Id-deskrizzjoni tal-konċentrazzjoni

1.1. Ipprovdi sommarju eżekuttiv tal-konċentrazzjoni, fejn tispeċifika l-partijiet għall-konċentrazzjoni, it-tip tal-konċentrazzjoni (pereżempju, amalgamazzjoni, akkwiżizzjoni, jew impriża konġunta), l-oqsma ta’ attività tal-partijiet għall-konċentrazzjoni, is-swieq li fihom il-konċentrazzjoni se tħalli impatt (inklużi s-swieq ewlenin affettwati (11)), u l-ħsieb strateġiku u ekonomiku wara l-konċentrazzjoni.

1.2. Ipprovdi sommarju (sa 500 kelma) tal-informazzjoni pprovduta fit-Taqsima 1.1. Huwa mifhum li dan is-sommarju jiġi ppubblikat fuq il-websajt tad-DĠ Kompetizzjoni wara notifika. Is-sommarju għandu jiġi abbozzat b’mod li ma jkun fih l-ebda informazzjoni kunfidenzjali jew sigrieti kummerċjali.

TAQSIMA 2

L-informazzjoni dwar il-partijiet

2.1. L-informazzjoni dwar parti (jew partijiet) notifikanti u partijiet oħrajn għall-konċentrazzjoni (12)

Għal kull parti notifikanti kif ukoll għal kull parti oħra fil-konċentrazzjoni, ipprovdi:

2.1.1. l-isem tal-impriża;

2.1.2. l-isem, l-indirizz, in-numru tat-telefown, in-numru tal-faks u l-indirizz tal-posta elettronika tal-persuna ta’ kuntatt xierqa u l-kariga okkupata minnha; l-indirizz mogħti jrid ikun indirizz għan-notifika fejn jistgħu jiġu notifikati dokumenti u, b’mod partikolari, deċiżjonijiet tal-Kummissjoni u dokumenti proċedurali oħrajn, u l-persuna ta’ kuntatt li tingħata trid titqies li hija awtorizzata taċċetta n-notifika;

2.1.3. jekk jinħatar rappreżentant estern awtorizzat wieħed jew iktar tal-impriża, ir-rappreżentant jew rappreżentanti li lilhom jistgħu jiġu notifikati dokumenti u, b’mod partikolari, deċiżjonijiet tal-Kummissjoni u dokumenti proċedurali oħrajn: 2.1.3.1. l-isem, l-indirizz, in-numru tat-telefown, in-numru tal-faks u l-indirizz tal-posta elettronika ta’ kull rappreżentant, u l-kariga okkupata minn kull wieħed minnhom; u 2.1.3.2. l-oriġinali tal-provi bil-miktub li kull rappreżentant huwa awtorizzat jaġixxi (fuq il-bażi tal-mudell tal-Prokura li tinsab fuq i-websajt tad-DĠ Kompetizzjoni).

2.2. L-għamla tan-negozju tal-partijiet

Għal kull waħda mill-partijiet notifikanti u l-partijiet l-oħrajn fil-konċentrazzjoni, iddeskrivi t-tip tan-negozju tal-impriża.

TAQSIMA 3

Id-dettalji tal-konċentrazzjoni, is-sjieda u l-kontroll (13)

L-informazzjoni meħtieġa f’din it-taqsima tista’ tintwera bl-użu ta’ organigramma jew dijagrammi biex tintwera l-istruttura tas-sjieda u l-kontroll tal-impriżi qabel u wara li l-konċentrazzjoni tkun kompluta.

3.1. Iddeskrivi l-għamla tal-konċentrazzjoni li qed tiġi notifikata. B’referenza għall-kriterji relevanti tar-Regolament tal-Kunsill (KE) Nru 139/2004 u l-Avviż Ġurisdizzjonali Konsolidat tal-Kummissjoni (14): 3.1.1. identifika l-impriżi jew il-persuni li b’mod esklużiv jew konġunt jikkontrollaw kull waħda mill-impriżi kkonċernati, direttament jew indirettament, u ddeskrivi l-istruttura tas-sjieda u l-kontroll ta’ kull waħda mill-impriżi kkonċernati qabel ma l-konċentrazzjoni tkun kompluta; 3.1.2. spjega jekk il-konċentrazzjoni proposta hijiex: (i) amalgamazzjoni sħiħa, (ii) akkwiżizzjoni ta’ kontroll esklużiv jew konġunt, jew (iii) kuntratt jew mezz ieħor ta’ għoti ta’ kontroll dirett jew indirett skont it-tifsira tal-Artikolu 3(2) tar-Regolament tal-Kunsill (KE) Nru 139/2004; (iv) l-akkwiżizzjoni ta’ kontroll konġunt f’impriża konġunta li taħdem bis-sħiħ skont it-tifsira tal-Artikolu 3(4) tar-Regolament tal-Kunsill (KE) Nru 139/2004, u jekk iva, spjega r-raġunijiet li għalihom l-impriża konġunta titqies li qed taħdem bis-sħiħ (15). 3.1.3. spjega kif se tiġi implimentata l-konċentrazzjoni (pereżempju permezz ta’ konklużjoni ta’ ftehim, bit-tnedija ta’ offerti pubbliċi, eċċ.); 3.1.4. b’referenza għall-Artikolu 4(1) tar-Regolament tal-Kunsill (KE) Nru 139/2004, spjega liema minn dawn li ġejjin seħħew fi żmien in-notifika: (i) ġie konkluż ftehim, (ii) ġie akkwiżit interess kontrollanti, (iii) tħabbret (l-intenzjoni ta’ tnedija ta’) offerta pubblika, jew (iv) l-impriżi kkonċernati wrew intenzjoni b’bona fede li jikkonkludu ftehim. 3.1.5. indika d-data mistennija ta’ kwalunkwe avveniment importanti li għandu l-għan li jwassal għat-tlestija tal-konċentrazzjoni; 3.1.6. spjega l-istruttura tas-sjieda u l-kontroll ta’ kull waħda mill-impriżi kkonċernati wara li l-konċentrazzjoni tkun kompluta.

3.2. Iddeskrivi l-ħsieb ekonomiku wara l-konċentrazzjoni.

3.3. Iddikjara l-valur tat-tranżazzjoni (il-prezz ta’ xiri (jew il-valur tal-assi kollha involuti skont xi jkun il-każ); speċifika jekk dan huwiex fil-forma ta’ ekwità, flus kontanti, jew assi oħrajn).

3.4. Iddeskrivi kwalunkwe appoġġ finanzjarju jew appoġġ ieħor riċevut mingħand awtoritajiet pubbliċi minn kwalunkwe waħda mill-partijiet u t-tip u l-ammont ta’ dan l-appoġġ.

3.5. Għall-partijiet fil-konċentrazzjoni (minbarra l-bejjiegħ), agħti lista tal-impriżi kollha l-oħrajn li huma attivi fi swieq affettwati li fihom l-impriżi, jew il-persuni tal-grupp, għandhom b’mod individwali jew kollettiv 10 % jew iktar mid-drittijiet tal-vot, kapital azzjonarju maħruġ jew titoli oħrajn, fejn tidentifika d-detenturi u tiddikjara l-perċentwal miżmum (16); u

3.6. Agħti dettalji dwar l-akkwiżizzjonijiet li saru tul l-aħħar tliet snin mill-gruppi identifikati fit-Taqsima 2.1. ta’ impriżi attivi fis-swieq affettwati (17).

TAQSIMA 4

Il-fatturat

Għal kull waħda mill-impriżi kkonċernati, agħti d-dejta li ġejja għas-sena finanzjarja li għaddiet (18):

4.1. fatturat madwar id-dinja;

4.2. fatturat fl-UE;

4.3. fatturat fiż-ŻEE (l-UE u l-EFTA);

4.4. fatturat f’kull Stat Membru (indika l-Istat Membru, jekk hemm xi wieħed, li fih jinkiseb iktar minn żewġ terzi tal-fatturat fl-UE);

4.5. fatturat fl-EFTA;

4.6. fatturat f’kull Stat tal-EFTA (indika l-Istat tal-EFTA, jekk hemm xi wieħed, li fih jinkiseb iktar minn żewġ terzi tal-fatturat madwar l-UE; indika wkoll jekk il-fatturat kumplessiv tal-impriżi kkonċernati fit-territorju tal-Istati tal-EFTA jilħaqx 25 % jew iktar mill-fatturat totali tagħhom fit-territorju taż-ŻEE).

Id-dejta dwar il-fatturat trid tiġi pprovduta billi timtela t-tabella mudell tal-Kummissjoni li tinsab fuq il-websajt tad-DĠ Kompetizzjoni.

TAQSIMA 5

Id-dokumentazzjoni ta’ appoġġ

Il-parti jew partijiet notifikanti jridu jipprovdu dan li ġej:

5.1. kopji tal-verżjonijiet finali jew tal-verżjonijiet l-iktar riċenti tad-dokumenti kollha li wasslu għall-konċentrazzjoni, kemm jekk bi ftehim bejn il-partijiet fil-konċentrazzjoni, l-akkwiżizzjoni ta’ interess kontrollanti jew l-offerta pubblika;

5.2. f’offerta pubblika, kopja tad-dokument tal-offerta; jekk ma tkunx disponibbli fil-mument tan-notifika, trid tiġi pprovduta kopja tal-iktar dokument riċenti li juri l-intenzjoni li titnieda offerta pubblika u trid tiġi ppreżentata kopja tad-dokument tal-offerta malajr kemm jista’ jkun u mhux iktar tard minn meta tintbagħat lill-azzjonisti;

5.3. indikazzjoni tal-indirizz fuq l-Internet, jekk ikun hemm, li fuqu jinsabu l-iktar rapporti u kontijiet annwali riċenti tal-partijiet fil-konċentrazzjoni, jew jekk dan l-indirizz fuq l-Internet ma jeżistix, kopji tal-aktar rapporti u kontijiet annwali riċenti tal-partijiet fil-konċentrazzjoni; u

5.4. kopji tad-dokumenti li ġejjin, imħejjija minn kwalunkwe membru/i tal-bord ta’ amministrazzjoni, tal-bord tad-diretturi jew tal-bord superviżorju, jew imħejjija għalihom jew riċevuti minnhom, skont kif applikabbli fid-dawl tal-istruttura ta’ governanza korporattiva, jew il-persuna/i l-oħra li twettaq funzjonijiet simili (jew li lilha ġew delegati jew fdati funzjonijiet bħal dawn), jew il-laqgħa tal-azzjonisti: (i) minuti tal-laqgħat tal-bord ta’ amministrazzjoni, tal-bord tad-diretturi, tal-bord superviżorju u tal-laqgħa tal-azzjonisti li fihom tkun ġiet diskussa t-tranżazzjoni, jew siltiet minn dawk il-minuti relatati mad-diskussjoni tat-tranżazzjoni; (ii) analiżijiet, rapporti, studji, stħarriġ, preżentazzjonijiet u kwalunkwe dokument paragunabbli għall-iskop ta’ valutazzjoni jew analiżi tal-konċentrazzjoni fir-rigward tal-ħsieb warajha (inklużi dokumenti fejn it-tranżazzjoni tiġi diskussa fir-rigward tal-akkwiżizzjonijiet alternattivi potenzjali), l-ishma mis-suq, il-kundizzjonijiet tal-kompetizzjoni, il-kompetituri (attwali jew potenzjali), il-potenzjal għal tkabbir fil-bejgħ jew espansjoni fi swieq ta’ prodotti jew ġeografiċi oħrajn, u/jew kundizzjonijiet ġenerali tas-suq (19); (iii) analiżijiet, rapporti, studji, stħarriġ u kwalunkwe dokument paragunabbli tal-aħħar sentejn għall-iskop tal-valutazzjoni ta’ kwalunkwe wieħed mis-swieq affettwati (20) fir-rigward tal-ishma mis-suq, il-kundizzjonijiet tal-kompetizzjoni, il-kompetituri (attwali jew potenzjali) u/jew il-potenzjal għal tkabbir fil-bejgħ jew espansjoni fi swieq ta’ prodotti jew swieq ġeografiċi oħrajn (21).

Ipprovdi lista tad-dokumenti msemmija f’din it-taqsima 5.4, u fuq kull dokument indika d-data ta’ tħejjija u l-isem u t-titlu tad-destinatarju/i.

TAQSIMA 6

Id-definizzjonijiet tas-suq

Is-swieq tal-prodotti u ġeografiċi relevanti jservu biex jiġi identifikat il-kamp ta’ applikazzjoni li fi ħdanu trid tiġi vvalutata s-saħħa fis-suq tal-entità l-ġdida li tirriżulta mill-konċentrazzjoni (22). Meta jippreżentaw is-swieq tal-prodotti u ġeografiċi relevanti, il-parti jew partijiet notifikanti jridu jissottomettu, minbarra kwalunkwe definizzjoni tas-swieq ta’prodotti u swieq ġeografiċi li jqisu relevanti, id-definizzjonijiet alternattivi plawżibbli kollha tas-swieq tal-prodotti u swieq ġeografiċi. Id-definizzjonijiet alternattivi plawżibbli tas-swieq tal-prodotti u swieq ġeografiċi jistgħu jiġu identifikati fuq il-bażi ta’ deċiżjonijiet preċedenti tal-Kummissjoni u sentenzi tal-Qrati tal-Unjoni u (b’mod partikolari fejn ma hemm l-ebda preċedenti mill-Kummissjoni jew mill-Qrati) b’referenza għar-rapporti tal-industrija, l-istudji tas-swieq u dokumenti interni tal-partijiet notifikanti).

Il-parti jew partijiet notifikanti jridu jipprovdu l-informazzjoni mitluba f’din il-Formola CO wara li jqisu d-definizzjonijiet li ġejjin:

6.1. Is-swieq tal-prodotti relevanti:

Suq tal-prodotti relevanti jinvolvi dawk il-prodotti u/jew servizzi l-oħrajn kollha li jitqiesu bħala interskambjabbli jew sostitwibbli mill-konsumatur, minħabba l-karatteristiċi tal-prodotti, il-prezzijiet tagħhom u l-użu maħsub tagħhom. F’ċerti każijiet, suq tal-prodotti relevanti jista’ jkun imsawwar minn għadd ta’ prodotti u/jew servizzi individwali li jippreżentaw karatteristiċi fiżiċi u tekniċi fil-parti l-kbira identiċi u li huma interskambjabbli.

Il-fatturi relevanti għall-valutazzjoni tas-suq tal-prodotti relevanti jinkludu l-analiżi ta’ għaliex il-prodotti jew is-servizzi f’dawn is-swieq huma inklużi u għaliex oħrajn huma esklużi billi tintuża d-definizzjoni ta’ hawn fuq, u wara li titqies, pereżempju, is-sostitwibbiltà tal-prodotti u s-servizzi, il-prezzijiet, l-elastiċità tad-domanda bejn prezz u ieħor jew fatturi relevanti oħrajn (bħas-sostitwibbiltà min-naħa tal-provvista f’każijiet xierqa).

6.2. Is-swieq ġeografiċi relevanti:

Is-suq ġeografiku relevanti jinvolvi ż-żona li fiha l-impriżi kkonċernati huma involuti fil-provvista u d-domanda ta’ prodotti jew servizzi relevanti, li fihom il-kundizzjonijiet ta’ kompetizzjoni huma omoġeni biżżejjed u li jistgħu jiġu distinti minn żoni ġeografiċi ġirien, b’mod partikolari minħabba li l-kundizzjonijiet ta’ kompetizzjoni huma kemxejn differenti f’dawk iż-żoni.

Il-fatturi relevanti għall-valutazzjoni tas-suq ġeografiku relevanti jinkludu, fost l-oħrajn, l-għamla u l-karatteristiċi tal-prodotti jew is-servizzi kkonċernati, l-eżistenza ta’ ostakli għad-dħul, il-preferenzi tal-konsumatur, id-differenzi apprezzabbli fl-ishma mis-suq tal-impriżi bejn żoni ġeografiċi ġirien jew differenzi sostanzjali fil-prezzijiet.

6.3. Is-swieq affettwati:

Għall-iskop tal-informazzjoni meħtieġa f’din il-Formola CO, is-swieq affettwati huma s-swieq ġeografiċi u s-swieq tal-prodotti relevanti kollha, kif ukoll fis-swieq ġeografiċi u tal-prodotti plawżibbli alternattivi, li fuq il-bażi tagħhom fit-territorju taż-ŻEE:

(a) żewġ partijiet jew iktar fil-konċentrazzjoni huma impenjati f’attivitajiet kummerċjali fl-istess suq relevanti u fejn il-konċentrazzjoni se twassal għal sehem mis-suq kombinat ta’ 20 % jew iktar. Dawn huma relazzjonijiet orizzontali;

(b) parti waħda jew iktar fil-konċentrazzjoni huma impenjati f’attivitajiet kummerċjali f’suq relevanti, li huwa upstream jew downstream ta’ suq relevanti li fih ikun attiv kwalunkwe parti oħra fil-konċentrazzjoni, u kwalunkwe wieħed mis-sehem mis-suq individwali jew ikkombinat tagħhom fi kwalunkwe livell huwa ta’ 30 % jew iktar, indipendentement minn jekk hemmx xi relazzjoni bejn fornituru klijent eżistenti bejn il-partijiet għall-konċentrazzjoni (23). Dawn huma relazzjonijiet vertikali.

Fuq il-bażi tad-definizzjonijiet ta’ hawn fuq u l-limiti tal-ishma mis-suq, identifika kull suq affettwat (24).

6.4. Swieq oħrajn li fihom l-operazzjoni notifikata jista’ jkollha impatt importanti

Fuq il-bażi tad-definizzjonijiet fit-Taqsima 6, iddeskrivi l-prodott u l-firxa ġeografika skont id-definizzjonijiet alternattivi plawżibbli kollha ta’ suq tas-swieq (fejn swieq bħal dawn jinkludu ż-ŻEE kollha jew parti minnha) minbarra s-swieq affettwati identifikati fit-Taqsima 6.1 li fihom l-operazzjoni notifikata jista’ jkollha impatt importanti, pereżempju, fejn:

(a) xi waħda mill-partijiet għall-konċentrazzjoni għandha sehem mis-suq ikbar minn 30 % u xi parti oħra għall-konċentrazzjoni hija kompetitur potenzjali f’dak is-suq. Parti tista’ titqies kompetitur potenzjali, b’mod partikolari, meta jkollha pjanijiet li tidħol fis-suq, jew meta tkun żviluppat jew ħadmet fuq dawn il-pjanijiet fl-aħħar tliet snin;

(b) xi waħda mill-partijiet għall-konċentrazzjoni għandha sehem mis-suq ikbar minn 30 % u xi parti oħra għall-konċentrazzjoni għandha drittijiet importanti tal-proprjetà intellettwali għal dak is-suq;

(c) xi waħda mill-partijiet għall-konċentrazzjoni hija preżenti f’suq tal-prodotti, li huwa suq ġar marbut mill-qrib ma’ suq tal-prodotti li fih hemm xi parti oħra għall-konċentrazzjoni attiva, u l-ishma mis-suq individwali jew kombinati tal-partijiet fi kwalunkwe wieħed minn dawn is-swieq huma ta’ 30 % jew iktar. Is-swieq tal-prodotti huma marbutin mill-qrib mas-swieq ġirien meta l-prodotti jkunu komplimentari ma’ xulxin (25) jew meta jkunu jagħmlu parti minn firxa ta’ prodotti li ġeneralment tinxtara mill-istess sett ta’ klijenti għall-istess użu finali (26);

Biex sa mill-bidu nett il-Kummissjoni tkun tista’ tqis l-impatt kompetittiv tal-konċentrazzjoni proposta fis-swieq identifikati f’din it-Taqsima 6.4, il-partijiet notifikanti huma mistednin jissottomettu l-informazzjoni fit-Taqsimiet 7 u 8 ta’ din il-Formola CO anki fir-rigward ta’ dawk is-swieq.

TAQSIMA 7

L-informazzjoni fuq is-swieq affettwati

Għal kull suq affettwat b’mod orizzontali, għal kull suq affettwat b’mod vertikali u għal kull wieħed mis-swieq l-oħrajn fejn l-operazzjoni notifikata setgħet ħalliet impatt importanti, u għal kull waħda mill-aħħar tliet snin (27), ipprovdi dan li ġej:

7.1. għal kull waħda mill-partijiet fil-konċentrazzjoni, it-tip tan-negozju tal-impriża, is-sussidjarji attivi ewlenin u/jew il-marki, l-ismijiet tal-prodotti u/jew il-marki kummerċjali użati f’kull wieħed minn dawn is-swieq;

7.2. stima tad-daqs totali tas-suq f’termini ta’ valur tal-bejgħ (f’euro) u volum (unitajiet) (28). Indika l-bażi u s-sorsi għall-kalkoli u pprovdi d-dokumenti, meta disponibbli, biex tikkonferma dawn il-kalkoli;

7.3. il-bejgħ fil-valur u l-volum, kif ukoll stima tal-ishma mis-suq, ta’ kull waħda mill-partijiet fil-konċentrazzjoni;

7.4. stima tas-sehem mis-suq f’valur (u fejn xieraq, il-volum) tal-kompetituri kollha (inklużi l-importaturi) li tal-inqas għandhom 5 % tas-suq relevanti li qed jinbena. Identifika s-sorsi użati għall-kalkolu ta’ dawn l-ishma mis-suq u pprovdi dokumenti, meta disponibbli, biex tikkonferma l-kalkolu;

7.5. stima tal-kapaċità totali madwar l-Unjoni u ż-ŻEE. Fl-aħħar tliet snin, x’sehem ta’ din il-kapaċità ġie kkontrollat minn kull waħda minn dawn il-partijiet fil-konċentrazzjoni, u x’kienu r-rati rispettivi ta’ użu tal-kapaċità tagħhom? Jekk huma applikabbli, identifika l-post u l-kapaċità tal-faċilitajiet ta’ manifattura ta’ kull waħda mill-partijiet għall-konċentrazzjoni fis-swieq affettwati (29).

TAQSIMA 8

L-istruttura tal-provvista fis-swieq affettwati

8.1. Ipprovdi spjegazzjoni qasira dwar l-istruttura tal-provvista f’kull wieħed mis-swieq affettwati. B’mod partikolari għandek tispeċifika: (a) il-mod li bih il-partijiet fil-konċentrazzjoni jipproduċu, jipprezzaw u jbigħu l-prodotti u/jew is-servizzi; pereżempju, jekk jimmanifatturawx, ibigħux u jipprezzawx b’mod lokali; (b) it-tip u l-firxa tal-integrazzjoni vertikali ta’ kull waħda mill-partijiet fil-konċentrazzjoni meta mqabbla mal-ikbar kompetituri tagħhom; (c) is-sistemi ta’ distribuzzjoni ewlenin fis-suq u l-importanza tagħhom, u sa liema punt id-distribuzzjoni titwettaq minn partijiet terzi u/jew impriżi li jagħmlu parti mill-istess grupp tal-partijiet, kif ukoll l-importanza tal-kuntratti ta’ distribuzzjoni esklużiva u tipi oħrajn ta’ kuntratti fit-tul; u (d) in-netwerks ewlenin tas-servizz (pereżempju, il-manutenzjoni u t-tiswija) u l-importanza tagħhom f’dawn is-swieq. Dawn is-servizzi kemm jiġu pprovduti minn partijiet terzi u/jew impriżi li jagħmlu parti mill-istess grupp tal-partijiet? Jekk tqis li hemm xi kunsiderazzjonijiet relevanti oħrajn min-naħa tal-provvista, dawn għandek tispeċifikahom.

L-istruttura tad-domanda fis-swieq affettwati

8.2. Ipprovdi spjegazzjoni fil-qosor tal-istruttura tad-domanda f’kull suq affettwat, billi b’mod partikolari tispeċifika: (a) il-fażijiet tas-swieq f’termini ta’, pereżempju, avvjament, espansjoni, maturità, tnaqqis, u tbassir tar-rata ta’ tkabbir tad-domanda; (b) l-importanza tal-preferenzi tal-klijenti, pereżempju f’termini ta’ lealtà lejn il-marka, il-forniment ta’ servizzi ta’ qabel u ta’ wara l-bejgħ, il-forniment ta’ firxa sħiħa ta’ prodotti, jew l-effetti tan-netwerks; (c) ir-rwol tal-ispejjeż (f’termini ta’ żmien u spejjeż) li jġarrbu l-klijenti meta jibdlu bejn fornitur u ieħor (i) fir-rigward ta’ prodotti eżistenti u (ii) fir-rigward ta’ prodotti ġodda li jieħdu post prodotti eżistenti (inkluż il-perjodu normali ta’ żmien tal-kuntratti tal-klijenti); (d) il-livell ta’ konċentrazzjoni jew varjazzjoni tal-klijenti; (e) il-mod li bih il-klijenti jixtru l-prodotti jew servizzi ikkonċernati, b’mod partikolari jekk jużawx tekniki tal-akkwist bħal talbiet għal proċeduri ta’ proposti u offerti.

Id-differenzazzjoni tal-prodotti u l-prossimità tal-kompetizzjoni

8.3. Ipprovdi spjegazzjoni fil-qosor tal-livell ta’ differenzazzjoni tal-prodotti f’kull suq affettwat, billi b’mod partikolari tispeċifika: (a) ir-rwol u l-importanza tad-differenzazzjoni tal-prodotti f’termini ta’ kwalità (“differenzazzjoni vertikali”) u karatteristiċi oħrajn tal-prodotti (“differenzazzjoni orizzontali” u “spazjali”); (b) kwalunkwe segmentazzjoni ta’ klijenti fi gruppi differenti b’deskrizzjoni tal-“klijent tipiku” għal kull grupp; u (c) ir-rivalità bejn il-partijiet għall-konċentrazzjoni b’mod ġenerali, kif ukoll il-qrubija tas-sostituzzjoni bejn il-prodotti tal-partijiet għall-konċentrazzjoni, inkluż għal kull wieħed mill-gruppi tal-klijenti u l-“klijenti tipiċi” identifikati bħala reazzjoni għall-kwistjoni fil-punt(b).

Id-dħul u l-ħruġ mis-suq

8.4. Tul l-aħħar ħames snin, kien hemm xi dħul importanti f’xi suq affettwat? Jekk iva, identifka lil dawk li daħlu ġodda u pprovdi stima tas-sehem attwali mis-suq ta’ kull wieħed minnhom.

8.5. Fil-fehma tal-partijiet notifikanti, hemm impriżi (inklużi dawk li bħalissa joperaw biss barra l-UE jew iż-ŻEE) li x’aktarx li jidħlu f’xi suq affettwat? Jekk iva, spjega għaliex dak id-dħul huwa probabbli li jseħħ u pprovdi stima taż-żmien li fih x’aktarx li jseħħ.

8.6. Agħti deskrizzjoni qasira tal-fatturi ewlenin li jinfluwenzaw id-dħul f’kull wieħed mis-swieq affettwati, filwaqt li teżamina d-dħul kemm minn perspettiva ġeografika kif ukoll tal-prodott. Meta tagħmel dan, qis dan li ġej fejn ikun xieraq: (a) l-ispejjeż totali tad-dħul (R&Ż, produzzjoni, it-twaqqif ta’ sistemi ta’ distribuzzjoni, promozzjoni, reklamar, servizzjar, u l-bqija) fuq skala ekwivalenti għal kompetitur importanti vijabbli, fejn tindika s-sehem mis-suq ta’ dak il-kompetitur; (b) kwalunkwe ostakli legali jew regolatorji għad-dħul, bħal awtorizzazzjoni mill-gvern jew it-twaqqif ta’ standards fi kwalunkwe forma; (c) kwalunkwe ostaklu għall-aċċess tal-klijenti, bħal dawk li jirriżultaw minn proċeduri ta’ ċertifikazzjoni tal-prodotti, jew l-importanza tar-reputazzjoni u esperjenza imgħoddija soda; (d) kwalunkwe bżonn u possibbiltà li jinkiseb aċċess għal privattivi, għarfien jew drittijiet tal-proprjetà intellettwali oħrajn f’dawn is-swieq; (e) kemm kull waħda mill-partijiet fil-konċentrazzjoni huma detenturi, ċessjonarji jew ċedenti ta’ privattivi, għarfien jew drittijiet tal-proprjetà intellettwali oħrajn fis-swieq relevanti; (f) l-importanza tal-ekonomiji tal-kobor u tal-ambitu u l-effetti tan-netwerk fuq il-produzzjoni jew id-distribuzzjoni ta’ prodotti u/jew servizzi fis-swieq affettwati; u (g) l-aċċess għall-għejun tal-provvista, bħad-disponibbiltà ta’ materja prima u l-infrastruttura neċessarja.

8.7. Spjega jekk xi waħda mill-partijiet fil-konċentrazzjoni, jew xi wieħed mill-kompetituri, għandhomx prodotti li x’aktarx li jiddaħħlu fis-suq f’terminu ta’ żmien qasir jew medju (“prodotti ppjanati”), jew pjanijiet ta’ espansjoni tal-produzzjoni jew tal-kapaċità tal-bejgħ f’xi wieħed mis-swieq affettwati. Jekk iva, ipprovdi stima tal-bejgħ u l-ishma mis-suq previsti tal-partijiet fil-konċentrazzjoni tul it-tliet sa ħames snin li ġejjin.

8.8. Tul l-aħħar ħames snin, kien hemm xi ħruġ minn xi suq affettwat? Jekk iva, identifika l-impriża li ħarġet mis-suq u agħti stima tas-sehem mis-suq li kellha fis-sena qabel ħarġet.

Ir-riċerka u l-iżvilupp

8.9. Fir-rigward tas-swieq affettwati spjega l-importanza tar-riċerka u l-iżvilupp fil-ħila tal-impriża li tikkompeti fit-tul. Spjega it-tip tar-riċerka u l-iżvilupp fis-swieq affettwati mwettqa mill-partijiet għall-konċentrazzjoni. Meta tagħmel dan, fejn xieraq qis dan li ġej: (a) ix-xejriet u l-intensitajiet tar-riċerka u l-iżvilupp (30) f’dawn is-swieq u għall-partijiet fil-konċentrazzjoni; (b) kif seħħ l-iżvilupp teknoloġiku fir-rigward ta’ dawn is-swieq tul perjodu ta’ żmien xieraq (inkluża l-frekwenza tal-varar ta’ prodotti u/jew servizzi ġodda, żviluppi fi prodotti u/jew servizzi, proċessi tal-produzzjoni, sistemi ta’ distribuzzjoni, u l-bqija); u (c) l-ippjanar u l-prijoritajiet ta’ riċerka tal-partijiet stess tul it-tliet snin li ġejjin.

Il-Ftehimiet Kooperattivi

8.10. Jeżistu ftehimiet kooperattivi (orizzontali, vertikali jew oħrajn) fis-swieq affettwati u kemm huma mifruxin?

8.11. Jekk huma relevanti, agħti dettalji dwar l-iktar ftehimiet kooperattivi importanti li daħlu fihom il-partijiet fil-konċentrazzjoni fis-swieq affettwati, bħar-riċerka u l-iżvilupp, il-liċenzjar, il-produzzjoni konġunta, l-ispeċjalizzazzjoni, id-distribuzzjoni, il-ftehimiet fit-tul dwar il-provvista u l-iskambju ta’ informazzjoni u, fejn dan jitqies li huwa xieraq, ipprovdi kopja ta’ dawn il-ftehimiet (31).

Il-kummerċ bejn Stati Membri u l-importazzjonijiet minn barra ż-ŻEE

8.12. Spjega kemm il-kummerċ fit-territorju taż-ŻEE fil-prodotti kkonċernati huwa affettwat mill-ispejjeż tat-trasport u spejjeż oħrajn.

8.13. Għas-swieq affettwati, ipprovdi stima tal-valur totali u l-volum u s-sors tal-importazzjonijiet minn barra t-territorju taż-ŻEE u identifika: (a) is-sehem ta’ dawk l-importazzjonijiet li jinġiebu mill-gruppi li minnhom jagħmlu parti l-partijiet fil-konċentrazzjoni; (b) stima ta’ kemm kwalunkwe kwota, tariffa jew ostakli nontariffarji għall-kummerċ, jaffettwaw dawn l-importazzjonijiet; u (c) stima ta’ kemm l-ispejjeż tat-trasport u spejjeż oħrajn jaffettwaw dawn l-importazzjonijiet.

L-assoċjazzjonijiet kummerċjali

8.14. Fir-rigward tal-assoċjazzjonijiet kummerċjali fis-swieq affettwati: (a) identifika dawk li l-partijiet fil-konċentrazzjoni huma msieħba fihom; (b) identifika l-iktar assoċjazzjonijiet kummerċjali importanti li l-klijenti tal-partijiet għall-konċentrazzjoni huma msieħba fihom; u (c) ipprovdi l-isem, l-indirizz, in-numru tat-telefown, in-numru tal-faks u l-indirizz tal-posta elettronika tal-persuna xierqa ta’ kuntatt għall-assoċjazzjonijiet tal-kummerċ kollha elenkati f’din it-taqsima (31).

Id-dettalji ta’ kuntatt

8.15. Ipprovdi l-isem, l-indirizz, in-numru tat-telefown, in-numru tal-faks u l-indirizz tal-posta elettronika tal-kap tad-dipartiment legali (jew persuna oħra li teżerċita funzjonijiet simili; u fil-każ li ma jkunx hemm persuna bħal din, il-kap eżekuttiv) fir-rigward ta’ (32): (a) il-kompetituri identifikati fit-taqsima 7.4; (b) kull wieħed mill-iktar ħames klijenti importanti tal-partijiet f’kull wieħed mis-swieq affettwati; (c) dawk li daħlu ġodda identifikati fit-taqsima 8.4; u (d) dawk li potenzjalment jistgħu jidħlu identifikati fit-taqsima 8.5; Id-dettalji ta’ kuntatt iridu jingħataw billi jintuża l-mudell tal-Kummissjoni li jinsab fuq il-websajt tad-DĠ Kompetizzjoni.

TAQSIMA 9

L-effiċjenzi

Jekk tixtieq li l-Kummissjoni tqis b’mod speċifiku mill-bidu nett (33) jekk il-gwadanni fl-effiċjenza ġġenerati mill-konċentrazzjoni aktarx li jsaħħu l-ħila u l-inċentiv tal-entità l-ġdida biex taġixxi b’mod proattiv għall-benefiċċju tal-konsumatur, ipprovdi deskrizzjoni ta’, u dokumenti ta’ appoġġ relatat ma’, kull effiċjenza (inkluż l-iffrankar fi spejjeż, introduzzjonijiet ta’ prodotti ġodda u titjib fis-servizzi jew fil-prodotti) li l-partijiet jantiċipaw li se tirriżulta mill-konċentrazzjoni proposta relatata ma’ kwalunkwe prodott relevanti (34).

Għal kull dikjarazzjoni ta’ effiċjenza, ipprovdi:

(i) spjegazzjoni dettaljata dwar kif il-konċentrazzjoni proposta tippermetti lill-entità l-ġdida tikseb l-effiċjenza. Speċifika l-passi li l-partijiet jantiċipaw li jieħdu biex jiksbu l-effiċjenza, ir-riskji involuti biex tinkiseb l-effiċjenza u ż-żmien u l-ispejjeż meħtieġa biex tinkiseb;

(ii) fejn dan ikun raġonevolment possibbli, ipprovdi kwantifikazzjoni tal-effiċjenza u spjegazzjoni dettajalta ta’ kif ġiet ikkalkolata l-kwantifikazzjoni. Fejn din tkun relevanti, ipprovdi wkoll stima tal-importanza tal-effiċjenzi relatati mal-introduzzjonijiet ta’ prodotti ġodda jew titjib fil-kwalità. Għal effiċjenzi li jinvolvu ffrankar tal-ispejjeż, iddikjara b’mod separat l-iffrankar tal-ispejjeż fissi ta’ darba, l-iffrankar tal-ispejjeż fissi rikorrenti, u l-iffrankar tal-ispejjeż varjabbli (f’EUR għal kull unità u f’EUR fis-sena);

(iii) kemm il-klijenti aktarx li se jibbenefikaw mill-effiċjenza u spjegazzjoni dettaljata ta’ kif intlaħqet dik il-konklużjoni; u

(iv) ir-raġuni għaliex il-parti jew partijiet ma setgħux jiksbu l-effiċjenza b’mod simili b’xi mod ieħor minbarra permezz tal-konċentrazzjoni proposta, u b’mod li aktarx ma jqajjimx tħassib dwar il-kompetizzjoni.

TAQSIMA 10

L-effetti kooperattivi ta’ impriża konġunta

10. Fil-każ ta’ impriża konġunta, għall-iskopijiet tal-Artikolu 2(4) tar-Regolament tal-Kunsill (KE) Nru 139/2004, wieġeb il-mistoqsijiet li ġejjin:

(a) żewġ kumpaniji prinċipali jew iktar baqgħu jwettqu attivitajiet f’livell sinifikanti fl-istess suq bħala l-impriża konġunta jew f’suq li huwa upstream jew downstream minn dak tal-impriża konġunta jew f’suq ġar marbut mill-qrib ma’ dan is-suq? (35) Għal kull wieħed mis-swieq imsemmija hawn indika: — il-fatturat ta’ kull kumpanija prinċipali fis-sena finanzjarja ta’ qabel; — l-importanza ekonomika tal-attivitajiet tal-impriża konġunta fir-rigward ta’ dan il-fatturat; — is-sehem mis-suq ta’ kull kumpanija prinċipali.

(b) Jekk it-tweġiba għal (a) hija iva u fil-fehma tiegħek il-ħolqien tal-impriża konġunta ma jwassalx għal koordinazzjoni bejn impriżi indipendenti li jirrestrinġi l-kompetizzjoni skont it-tifsira tal-Artikolu 101(1) tat-Trattat dwar il-Funzjonament tal-Unjoni Ewropea (“TFUE”), u, fejn applikabbli, id-dispożizzjonijiet korrispondenti tal-Ftehim ŻEE (36), agħti r-raġunijiet tiegħek.

(c) Mingħajr preġudizzju għat-tweġibiet għal (a) u (b) u sabiex jiġi żgurat li l-Kummissjoni tkun tista’ tagħmel valutazzjoni sħiħa tal-każ, jekk tqis li japplikaw il-kriterji tal-Artikolu 101(3) TFUE u, fejn applikabbli, id-dispożizzjonijiet korrispondenti tal-Ftehim ŻEE (37), spjega għaliex dan huwa l-każ. Skont l-Artikolu 101(3) TFUE, id-dispożizzjonijiet tal-Artikolu 101(1) TFUE jistgħu jiġu ddikjarati inapplikabbli jekk l-operazzjoni: (i) tikkontribwixxi sabiex titjieb il-produzzjoni jew id-distribuzzjoni tal-prodotti, jew biex jiġi promoss il-progress tekniku jew ekonomiku; (ii) tagħti lill-klijenti sehem xieraq tal-benefiċċju li jirriżulta; (iii) ma timponix restrizzjonijiet fuq l-impriżi kkonċernati li mhumiex indispensabbli għall-kisba ta’ dawn l-għanijiet; u (iv) ma tagħtix lit-tali impriżi l-possibilità li jeliminaw il-kompetizzjoni fir-rigward ta’ parti sostanzjali tal-prodotti inkwistjoni.

TAQSIMA 11

Id-dikjarazzjoni

In-notifika trid tikkonkludi bid-dikjarazzjoni li ġejja li għandha tiġi ffirmata mill-partijiet notifikanti kollha, jew f’isimhom: